FI Euroopan unionin virallinen lehti C 328/38

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 328/12)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

ASETUS (EY) N:o 510/2006

”CIAUSCOLO”

EY-nro: IT-PGI-005-0557-11.10.2006

SMM ( X ) SAN ( )

1. Nimi

Ciauscolo

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2 — Lihavalmisteet

3.2 Kuvaus 1 kohdassa nimetystä tuotteesta

Ciauscolo on sianlihasta jalostettu tuote, jonka valmistukseen on käytetty seuraavista paloista (alenevassa tärkeysjärjestyksessä) peräisin olevaa sianlihaa: kylki, enintään 70 %; lapa, enintään 40 %; kinkun ja selkäfileen leikkuujätteet, enintään 30 %. Ciauscolon tärkein ominaisuus on levittyvyys eli sitä on helppo sivellä leivälle.

SMM-tuote ”Ciauscolo” tarjotaan kulutukseen rakenteeltaan pehmeän lieriön muotoisena. Sen paino on 400–2 500 grammaa, halkaisija 4,5–10 senttimetriä ja pituus 15–45 senttimetriä.

Leikattuna viipale on väriltään vaaleanpunainen, tasainen ja yhtenäinen, eikä siinä esiinny härskiintyneitä kohtia. Tuoksu on miedon aromaattinen, tuotteelle ominainen, selkeä ja mausteinen (sekoitusvaiheessa massaan lisätään suolaa, jauhettua mustapippuria, viiniä ja murskattua valkosipulia) ja maku hienostunut ilman minkäänlaista happamuutta.

Lisäksi SMM-tuotteella ”Ciauscolo” on seuraavat kemialliset ominaisuudet:

pH-arvo: vähintään 4,8,

proteiinipitoisuus: vähintään 15,00 %,

rasvapitoisuus: 32–42 %,

vesi/proteiinisuhde: enintään 3,10,

rasva/proteiinisuhde: enintään 2,80.

Mikrobiologisten ominaisuuksien osalta kypsymisen aikana kehittyviä aerobisia mesofiilisia bakteereita, asidofilusbakteereita ja maitohappobakteereita on oltava enemmän kuin 1×107 pmy/g.

3.3 Raaka-aineet (ainoastaan silloin, kun on kyseessä jalostettu tuote)

Valmistukseen voidaan käyttää seuraavista sioista saatua lihaa: Italian kantakirjaan merkityt perinteiset italialaiset Large White ja Landrace tai edellä tarkoitettujen rotujen karjujen jälkeläiset, Italian kantakirjaan merkittyyn Duroc Italiana -rotuun kuuluvien karjujen jälkeläiset, muihin rotuihin kuuluvien karjujen tai hybridikarjujen Italiassa tai muualla syntyneet jälkeläiset, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Missään tapauksissa ei sallita seuraavista sioista saatua lihaa: ominaisuuksiltaan edellä mainituista sioista täysin poikkeavat siat ja erityisesti sellaiset, joilla on stressille altistava geeni, geneettiset tyypit ja eläimet, jotka eivät vastaa eritelmän edellytyksiä, puhdasrotuiset Landrace Belga, Hampshire, Pietrain, Duroc ja Spotted Poland -rotuihin kuuluvat eläimet.

Sikoja ei saa teurastaa ennen kuin ne ovat saavuttaneet yhdeksän kuukauden iän, eikä sen jälkeen, kun ne ovat viidentoista kuukauden ikäisiä.

Eläinten terveydentilan on oltava erinomainen. Emakoita ja karjuja ei teurasteta. Myös sellaisten ruhojen käyttö on kielletty, joiden verenlaskua ei ole suoritettu kunnolla loppuun tai jotka kärsivät selvistä lihassairauksista (PSE, DFD) taikka joissa on merkkejä teurastusta edeltäneistä ilmeisistä tulehduksista ja traumoista.

Teurastettavaksi toimitetun yksittäisen sian keskimääräisen painon on oltava 170 kilogrammaa, ja sallittu vaihteluväli on 145–200 kilogrammaa.

Teurastetut ruhot on luokiteltava painaviksi ruhoiksi asetuksen (ETY) N:o 3220/84, 8. kesäkuuta 2001 tehdyn komission päätöksen 2001/468/EY ja 11. heinäkuuta 2002 annetun ministeriön asetuksen mukaisesti, ja niiden on vastattava virallisen luokitusjärjestelmän keskimmäisten lihakkuusluokkien vaatimuksia.

3.4 Rehut (ainoastaan silloin, kun on kyseessä eläinperäinen tuote)

Kasvatusmenetelmät sekä hyväksyttävien rehujen tyyppi, määrä ja annostelutapa on valittava siten, että tuloksena saadaan painavia sikoja; tämä tavoite on pidettävä mielessä koko ajan lisäämällä päivittäin kevyesti rehuannoksia ja huolehtimalla siitä, että ruokinnassa noudatetaan voimassa olevaa yleistä sääntelyä.

Ruokinta ja kasvatusmenetelmät auttavat osaltaan varmistamaan, että lisäämällä päivittäin kevyesti rehuannoksia saadaan painavia sikoja.

Käytetyn rehun on oltava kaupan pitämisen vaatimusten mukaista.

Kivennäisaineiden ja vitamiinien lisääminen sallitaan voimassa olevassa yleisessä lainsäädännössä määriteltyjen rajojen puitteissa.

3.5 Tuotantovaiheet, joiden on tapahduttava määritellyllä maantieteellisellä alueella

SMM-tuotteen ”Ciauscolo” tuotannon ja kypsytyksen on tapahduttava yksinomaan 4 kohdassa määritellyllä maantieteellisellä tuotantoalueella.

3.6 Leikkaamista, hiomista, pakkaamista ym. toimenpiteitä koskevat erityissäännöt

SMM-tuote ”Ciauscolo” on valmistettava luonnolliseen sian- tai naudansuoleen. Makkarat sidotaan molemmista päistään hamppukuidusta valmistetulla langalla. SMM-tuote ”Ciauscolo” voidaan saattaa kulutukseen pakkaamattomana tai pakattuna tyhjiöpakkaukseen tai suojakaasuun, kokonaisena tai paloina.

3.7 Merkintöjä koskevat erityissäännöt

Nimitys ”CIAUSCOLO” täydennettynä maininnalla ”Indicazione Geografica Protetta” (suojattu maantieteellinen merkintä) on merkittävä etikettiin selkein lähtemättömin kirjaimin, jotka erottuvat selvästi muista etiketissä olevista tiedoista. Välittömästi nimityksen jälkeen on merkittävä kirjainlyhenne ”IGP” (SMM) käännettynä sen maan kielelle, jossa tuote on määrä pitää kaupan, sekä yhteisön tunnus. Nimiin, toiminimiin tai yksityisiin tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan ostajaa ja/tai kuluttajaa harhaan. Lisäksi on sallittua ilmoittaa käytetyn raaka-aineen tuotannosta vastanneiden sikatilojen nimi tai toiminimi, edellyttäen että raaka-aine on kokonaisuudessaan peräisin kyseisiltä tiloilta. Muiden kuin tässä kohdassa nimenomaisesti mainittujen luonnehdintojen lisääminen on kielletty. Nimitys ”CIAUSCOLO” on merkittävä italian kielellä.

4. Määritetty maantieteellinen alue

SMM-tuotteen ”Ciauscolo” tuotantoalue käsittää tiettyjä kuntia Anconan, Maceratan ja Ascoli Picenon maakunnissa. Rajaamisessa on otettu huomioon tuotteen perinteinen luonne ja sen levinneisyys maaseutuväestön keskuudessa. Muita tekijöitä ovat määritetyn alueen ilmaston erityispiirteet. Erityisesti alueen korkeimmissa osissa — edellä tarkoitettujen kolmen maakunnan kukkuloilla ja vuorilla sijaitsevissa kunnissa — vallitsee pääsääntöisesti mannerilmasto.

5. Yhteys maantieteelliseen alueeseen

5.1 Maantieteellisen alueen erityispiirteet

Tietyt kunnat Anconan, Maceratan ja Ascoli Picenon maakunnissa käsittävän alueen tarkassa määrittelyssä on otettu huomioon Ciauscolon perinteinen luonne ja levinneisyys alueen maaseutuväestön keskuudessa. Viljelijät, jotka aina asuivat vuokraamallaan tilalla, kasvattivat siellä sikoja oman perheensä ja tilanomistajan tarpeisiin. Koska kyseessä oli kahden perheen omavaraistalous, ainoa sika jaettiin usein kahtia: toinen puolikas viljelijälle, toinen tilanomistajalle. Ciauscolo oli sivutuote, joka valmistettiin sen jälkeen, kun arvokkaammat ruhonosat oli otettu talteen. Aina 1950-luvulle asti määritetylle alueelle oli ominaista arenti- eli maanvuokrausjärjestelmä, jossa tilakoko pieneni pienenemistään (4–5 hehtaaria), ja maataloustyövoiman liikatarjonta johti osaltaan tilarakenteen yhä voimakkaampaan pirstaloitumiseen. Siksi yhden ainoan sian kasvattaminen tilalla oli ratkaisu, joka sopi hyvin yhteen nautakarjan kasvatuksen, kasvintuotannon ja ravintoon liittyvien vaatimusten kanssa. Viljelytaloudellisten näkökohtien ja vuoristotalouteen liittyvien historiallisten viittausten ohella on mainittava määritetyn alueen ilmaston erityispiirteet. Erityisesti alueen korkeimmissa osissa vallitsee pääsääntöisesti mannerilmasto. Erityisesti Sibillini-vuorten vaikutuksesta johtuva kylmä talvi vaikuttaa myönteisesti tuotteen kypsymiseen ja laadun säilymiseen.

5.2 Tuotteen erityisluonne

Ciauscolon hyväksymistä SMM-tuotteeksi koskeva hakemus on perusteltu tuotteen maineen ja arvostuksen vuoksi. Ciauscolo tunnetaan erityisesti levittyvyytensä ansiosta, ja tämä ominaisuus erottaa sen ratkaisevasti muista makkaratuotteista. Muista makkaroista poiketen Ciauscoloa ei leikata viipaleiksi, vaan se levitetään leivän, keksin tms. päälle. Tämä arvostettu ominaisuus liittyy läheisesti makkaramassan erityiseen koostumukseen, runsaaseen rasvapitoisuuteen, hienoksi jauhettuun rakenteeseen ja erityisiin valmistusmenetelmiin. Toinen Ciauscolon ominaisuus, jonka kuluttaja tunnistaa helposti koskettamalla, on tuotteen pehmeys.

5.3 Maantieteellisen alueen ja tuotteen laadun tai ominaispiirteiden (SAN) taikka tuotteen laadun, maineen tai muiden erityispiirteiden (SMM) välinen syy-yhteys

Ciauscolon vakiintuneet jalostus-, kypsytys- ja säilytysmenetelmät ovat suoraan sidoksissa Picenon alueen talonpoikais- ja maaseutuväestön perinteiseen osaamiseen. Kotitilalla tapahtuva sian teurastaminen ja jalostaminen on perinteisesti ollut osa perheen ja naapureiden välistä sosiaalista kanssakäymistä ja vuorovaikutusta. Se tarjosi myös arentilaiselle tilaisuuden antaa lahjoja tilanomistajalle (padrone). Sian teurastaminen ja jalostaminen kotitilalla on myös sosiaalisesti perinteinen talviajan tapahtuma, josta on säilynyt kansatieteellisiä muistumia tavoista, kansanperinteistä ja asuista. Etymologisen määritelmän mukaan ”ciaùscolo tai ciavuscolo” on ilmeisestikin johdettu latinankielisestä sanasta ”ciabusculum”, joka tarkoittaa perinteisesti viljelijöiden aamiaisen ja lounaan sekä lounaan ja illallisen välissä pieninä annoksina nauttimaa kevyttä väli- tai hiukopalaa.

Useissa asiakirjoissa viitataan nimityksen ”Ciauscolo” perinteiseen käyttöön ja kyseisen tuotteen esiintymiseen määritetyllä alueella jo vuosisatojen ajan. Esimerkkinä voidaan mainita ote Camerinon kunnan notaarinarkistosta lokakuulta 1851, ”Prezzi dei generi”, jossa luetellaan useita eri tuotteita (vehnä, vasikanliha, sianliha, kinkku, salami, makkara, kuivattu turska) ja niiden hinnat. Siinä mainitaan myös Ciauscolo. On syytä panna merkille, että nimitys mainitaan asiakirjassa täsmälleen samassa muodossa kuin sen SMM-hyväksyntää koskevassa hakemuksessa.

Tuoreempi osoitus tuotteen arvostuksesta on nimityksen ja sen täsmällisen määritelmän esiintyminen Zingarellin italian kielen sanakirjassa, jossa se määritellään ”korkealaatuisesta sianrasvasta ja erittäin hienoksi jauhetusta sianlihasta valmistetuksi, valkosipulilla ja muilla mausteilla maustetuksi kevyesti savustetuksi hyvin pehmeäksi makkaraksi, joka on Marchen alueelle ominainen tuote”. Sanan alkuperän osalta viitataan vuoteen 1939.

Osoitus Ciauscolon arvostuksesta on myös nimityksen esiintyminen jo vuonna 2000 perinteisten maataloustuotteiden ja elintarvikkeiden kansallisessa luettelossa (Italian tasavallan virallisen lehden yleisen sarjan N:o 194:n lisäys, 21. elokuuta 2000). Luettelossa mainitaan Italian alueella valmistetut tuotteet, ja tarkoituksena on varmistaa, että tietoisuus perinteisistä tuotteista säilyy myös seuraaville sukupolville. Ciauscolon esiintyminen Marchen alueen tuotteiden luettelossa kuvaa erinomaisesti sen arvostusta, sillä luetteloon pääsy edellyttää, että tuotannon osoitetaan jatkuneen vähintään 25 vuoden ajan.

6. Eritelmän julkaisuviite

Hallitus on aloittanut kansallisen vastaväitemenettelyn julkaisemalla 17. maaliskuuta 2006 Italian tasavallan virallisen lehden numerossa 64 ehdotuksen suojatun alkuperänimityksen ”Ciauscolo” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta:

site:www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

— menemällä suoraan ministeriön www-sivuston etusivulle (www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE (Reg CE 510/2006)”.

(1) EUVL L 93, 31.3.2006, s. 12.